‘ชิปปิง’ทรุดปี’56PSLมีกำไรพิเศษ
PSL มองปีหน้าอุตสาหกรรมชิปปิงยังเลวร้ายต่อจำนวนเรือใหม่กับความต้องการขนสินค้ายังไม่สมดุลกัน บริษัทโชคดีมีกำไรพิเศษ
6 พ.ย. 2555

PSL มองปีหน้าอุตสาหกรรมชิปปิงยังเลวร้ายต่อจำนวนเรือใหม่กับความต้องการขนสินค้ายังไม่สมดุลกัน บริษัทโชคดีมีกำไรพิเศษ
นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า ปี 2556 ธุรกิจขนส่งทางเรือยังอยู่ในภาวะขาลงต่อเนื่องจากปีนี้ เนื่องจากมีจำนวนเรือเทกองที่สร้างใหม่จะออกมาเพิ่มขึ้น ขณะที่ความต้องการขนส่งสินค้ายังมีอยู่น้อย แต่วงจรธุรกิจน่าจะดีขึ้นปี 2557 เหมือนที่เคยคาดการณ์ไว้
อย่างไรก็ตาม ในปีหน้าบริษัทจะมีผลการดำเนินงานยังไม่ดีตามอุตสาหกรรม แต่ถือว่าบริษัทมีความโชคดีมากเพราะจะมีกำไรจากค่างวดคืนและดอกเบี้ยจากการขายสัญญาสั่งต่อเรือใหม่ 4 ฉบับ ที่บริษัทอู่ต่อเรือ ABG ไม่สามารถต่อเรือได้ทันตามสัญญาที่กำหนด และปัจจุบันบริษัทยังมีการทำสัญญาต่อเรือกับ ABG อีก 7 ฉบับ
“เรามองว่าเป็นเรื่องโชคดีของบริษัทมากกว่าที่สามารถต่อรองกับบริษัทอู่ต่อเรือได้หลังจากที่เขาไม่สามารถต่อเรือให้เราได้ทันตามที่ได้ทำสัญญาไว้ ซึ่งการผลิตเรือที่ล่าช้าทำให้บริษัทได้รับในต้นทุนที่แพงขึ้น ดังนั้นใน 7 สัญญาที่เหลือ ถ้า ABG ไม่สามารถต่อเรือได้ทันภายในระยะเวลาที่กำหนด บริษัทมีทางเลือก 3 แนวทางเดิม คือ ยกเลิกสัญญา ขายสัญญาต่อเรือให้กับอู่ต่อเรือเหมือนเดิม หรือเจรจาขอลดค่าเรือที่สั่งต่อใหม่ อย่างที่เคยขอลดมาแล้วเหลือ 23 ล้านเหรียญสหรัฐ จากที่ต้องจ่าย 30 ล้านเหรียญสหรัฐ” นายฮาชิม กล่าว 
ทั้งนี้ สิ้นปีนี้บริษัทจะมีกองเรือทั้งหมด 36 ลำ จากปัจจุบันอยู่ที่ 34 ลำ และคาดว่าภายในปี 2557 จะมีจำนวนกองเรือเทกองทั้งหมด 60 ลำ
ขณะที่บริษัทยังคงประเมินค่าระวางเรือเฉลี่ยปีนี้เหมือนเดิมที่ 7,150 เหรียญสหรัฐต่อวันต่อลำ แม้ไตรมาส 3 เป็นช่วงโลว์ซีซันของธุรกิจ แต่ค่าระวางเรือเฉลี่ยเพิ่มขึ้นเป็น 7,957 เหรียญสหรัฐต่อวันต่อลำ เพราะมีจำนวนเรือเพิ่มขึ้น ขณะที่ค่าใช้จ่ายก็อยู่ในกรอบที่บริษัทตั้งเป้าไว้ที่ประมาณ 4,400 เหรียญสหรัฐต่อวันต่อลำ
นายฮาชิม กล่าวต่อว่า วันที่ 6 พ.ย. จะมีการประชุมคณะกรรมการบริษัทเพื่อพิจารณาจ่ายเงินปันผลจากผลประกอบการไตรมาส 3 ซึ่งบริษัทยังคงจ่ายปันผลให้ผู้ถือหุ้นทุกไตรมาสเหมือนเดิม
ทั้งนี้ ในไตรมาส 3 ปีนี้มีกำไรสุทธิ 219 ล้านบาท คิดเป็นกำไรหุ้นละ 0.21 บาท